SKRIFTLIG FORESPØRGSEL E-1722/02

af Roberta Angelilli (UEN) til Kommissionen

(13. juni 2002)

Om: Beskyttelse af floder

Det er vigtig at beskytte floder, søer og alle vandløb; i Rom opleves et eksempel på, at en flod som Tiberen forsømmes, en flod som blandt andet er et vigtig historisk kulturgode for byen og dens miljø, men som giver anledning til alvorlige vandbygningsproblemer, byplanlægning- og miljøproblemer, hvorved den i de seneste årtier er blevet stærkt forurenet og generelt er blevet ødelagt, hvilket betyder, at befolkningen ikke kan udnytte den fuldt ud:

Kommissionen bedes med udgangspunkt i ovennævnte oplyse,

1. om der findes programmer for beskyttelse og bedre udnyttelse af floder?

2. om der kan træffes foranstaltninger i situationer, som den Tiberen befinder sig i?

3. hvorledes den vurderer situationen?

Svar afgivet på Kommissionens vegne af Margot Wallström

(25. juli 2002)

Kommissionen er ganske enig med det ærede medlem i, at det er vigtigt at beskytte floderne i medlemsstaterne.

EU har truffet omfattende foranstaltninger til at sikre og forbedre disses kvalitet:

- på den ene side ved at reducere forureningen af floderne ved kilden, især på grund af udledninger af spildevand og fra landbruget

- på den anden side ved at udvide vandbeskyttelsen til at omfatte alt vand såsom grundvand, vandløb, søer og kystfarvande, med en forpligtelse til at nå målet om god vandkvalitet inden år 2015 (god status).

For så vidt angår reduktion af vandforureningen ved kilden, omfatter Rådets direktiv om rensning af byspildevand(1) samtlige bebyggelser og områder med andre aktiviteter bortset fra mindre landsbyer med under 2000 indbyggere eller en tilsvarende mængde spildevand. Det rummer en forpligtelse til at opsamle og rense spildevandet fyldestgørende, idet fristerne for opfyldelsen heraf et sat til hhv. udgangen af 1998, udgangen af 2000 og udgangen af 2005, alt afhængigt af omfanget af udledningen og det pågældende vands karakteristika. Denne lovgivning er, for så vidt angår forurening fra landbruget, blevet suppleret med nitratdirektivet(2).

Det ambitiøse mål om god status for alt vand i Fællesskabet indgår i det nye vandrammedirektiv(3). Heri er fastsat en indledende fase (analyse inden 2004; oprettelse af en overvågningsordning inden 2006; udarbejdelse af forvaltningsplaner for hvert enkelt flodbækken inden 2009, med bred offentlig deltagelse), og en handlingsfase (gennemførelse af de udarbejdede foranstaltninger og opnåelse af god status inden 2015).

I sin egenskab af EF-traktatens vogter overvåger Kommissionen omhyggeligt, at medlemsstaterne gennemfører fællesskabsdirektiverne korrekt. For så vidt angår gennemførelsen af byspildevandsdirektivet, vedtog Kommissionen den 21. november 2001 en beretning om direktivets gennemførelse(4), også med henblik på situationen i de større byområder: byen Rom får sit spildevand renset i et rensningsanlæg, som også omfatter tertiær behandling. For øjeblikket er Kommissionen ved at foretage en kritisk analyse af gennemførelsens anden fase, d.v.s. de foranstaltninger, der skulle være truffet med udgangen af 2000. For så vidt angår gennemførelsen af nitratdirektivet, vil Kommissionen i 2002 offentliggøre sin anden gennemførelsesberetning.

For så vidt angår det nye vandrammedirektiv, har Kommissionen ud over, hvad den er forpligtet til i medfør af EF-traktaten indledt et samarbejde helt uden sidestykke med medlemsstaterne, kandidatlandene, de berørte kredse samt ikke-statslige organisationer (NGO). En fælles gennemførelsesstrategi vil indebære udveksling af viden og informationer samt udarbejdelse af vejledende dokumenter som grundlag for gennemførelsen. Disse aktiviteter vil blive suppleret med seminarer og workshopper om vandrammedirektivet, bl.a. i slutningen af juni 2002 i Bologna (Italien).

Samtidig vil Kommissionen, hvor det er hensigtsmæssigt, træffe de nødvendige lovgivningsforanstaltninger for at sikre en korrekt gennemførelse af den ovennævnte lovgivning, der skal sikre beskyttelsen af Fællesskabets floder og andre vandforekomster.

(1) Rådets direktiv 91/271/EØF af 21. maj 1991 om rensning af byspildevand, EFT L 135 af 30.5.1991.

(2) Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget, EFT L 375 af 31.12.1991.

(3) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.

(4) KOM(2001) 685 endelig.